**REPUBLIKA HRVATSKA**

**ZAGREBAČKA ŽUPANIJA**

**GRAD IVANIĆ-GRAD**

GRADONAČELNIK

**IZVJEŠĆE**

o provedbi Plana gospodarenja otpadom

**GRAD IVANIĆ-GRADA**

za 2016. godinu

ožujak, 2017.

1. **UVOD**

Grad Ivanić-Grad nalazi se u Zagrebackoj županiji, administrativnom prstenu oko grada Zagreba, od kojeg je udaljen oko 27 km. Područje Grada smješteno je uz glavne prometne pravce: autocestu Zagreb-Lipovac i uz sam željeznički europski koridor 10.

Djelatnost gospodarenja komunalnim otpadom zajednički organiziraju i razvijaju Grad Ivanić-Grad, Općina Križ i Općina Kloštar Ivanić kao JLS koje su vlasnici poduzeća Ivakop d.o.o. za komunalne djelatnosti koje operativno provodi odluke zajedničke politike gospodarenja komunalnim otpadom, te upravlja odlagalištem komunalnog otpada Tarno na koje se odlaže komunalni otpad sakupljen na prostoru sve tri JLS. Ivakop d.o.o. obavlja poslove sakupljanja, prijevoza i zbrinjavanja komunalnog otpada u sve tri JLS.

Komunalni otpad odvozi se iz svih naselja na području Grada Ivanić-Grada, a svi su stanovnici obavezni davati na odvoz komunalni otpad. Isto je propisano Općim uvjetima usluge sakupljanja, odvoza i odlaganja komunalnog otpada donijetom od strane Skupštine Ivakop-a kao i Odlukom o komunalnom redu Grada Ivanić-Grada.

Važeći Plan gospodarenja otpadom Grada Ivanić-Grada donesen je na 4. sjednici Gradskog vijeća Grada Ivanić-Grada održanoj dana 06. listopada 2009. godine i objavljen u Službenom glasniku broj 09/09.

Godišnje Izvješće o provedbi Plana gospodarenja otpadom Grada Ivanić-Grada za 2016. godinu (u daljnjem tekstu: Izvješće) izrađuje se sukladno članku 20. stavak 1. Zakona o održivom gospodarenju otpadom (Narodne novine br. 94/13), prema kojem je JLS obvezna podnijeti predmetno Izvješće jedinici područne (regionalne) samouprave do 31. ožujka tekuće godine za prethodnu kalendarsku godinu i objaviti ga u službenom glasilu. Plan je donesen za razdoblje od 8 godina, odnosno za razdoblje od 2009. – 2017. godine. Temeljem članka 174. Zakona o održivom gospodarenju otpadom županijski, gradski i općinski planovi ostaju na snazi do isteka roka na koji su doneseni u dijelu u kojem nisu u suprotnosti s odredbama Zakona i Plana gospodarenja otpadom Republike Hrvatske.

U sklopu projekta RE-SEEties: Towards resource efficient urban communites in SEE, u suradnji s Regionalnom energetskom agencijom sjeverozapadne Hrvatske, Grad Ivanić-Grad dao je izraditi prijedlog novog PGO-a za razdoblje od 2015. – 2021.godine, usklađenog sa Zakonom o održivom gospodarenju otpadom, Županijskim PGO i novim stanjem u gospodarenju otpadom na području Grada Ivanić-Grada. Izrada prijedloga financirana je iz sredstava navdedenog projekta. Prijedlog PGO-a bio je, sukladno zakonu, izložen javnoj raspravi, a nakon toga je 03. prosinca 2014. godine od nadležnog upravnog odjela Zagrebačke županije zatražena prethodna suglasnost (članak 21. stavak 2. Zakona o održivom gospodarenju otpadom). Međutim, prethodna suglasnost nije izdana zbog tumačenja Ministarstva zaštite okoliša i prirode kako se prethodne suglasnosti na prijedloge PGO-a ne mogu izdavati sve dok se ne donese novi PGO Republike Hrvatske.

Plan gospodarenja otpadom Republike Hrvatske za razdoblje 2017.-2022. godine usvojen je u siječnju 2017. godine te je sada potrebno izvršiti potrebne izmjene i dopune izrađenog prijedloga PGO-a i ponovno pokrenuti proceduru pribavljanja prethodne suglasnosti i njegova usvajanja.

1. **OBVEZE JEDINICE LOKALNE SAMOUPRAVE**

U RH je zakonska regulativa u području gospodarenja otpadom definirana Zakonom o održivom gospodarenju otpadu NN 79/13 (u daljnjem tekstu: Zakon), Strategijom gospodarenja otpadom RH (NN 130/05) i Planom gospodarenja otpadom u RH za razdoblje 2017. do 2022. godine (NN 3/2017). Spomenuti Zakon definira i obveze jedinica lokalne samouprave (u daljnjem tekstu: JLS), a neke od njih su:

* donijeti Planove gospodarenja otpadom te uskladiti poslovanje davatelja usluga sa Zakonom,
* uskladiti važeće Odluke o komunalnom redu sa Zakonom (sakupljanje, odvoz i postupanje sa sakupljenim komunalnim otpadom),
* odrediti lokacije građevina za gospodarenje otpadom (prostorni planovi),
* plaćanje poticajne naknade smanjenja količine miješanog komunalnog otpada po rješenju Fonda za zaštitu okoliša i energetske učinkovitosti (u daljnjem tekstu: FZOEU),
* osigurati javnu uslugu prikupljanja miješanog komunalnog otpada i primarnu selekciju,
* izgradnja reciklažnih dvorišta i zelenih otoka,
* organizirati akcije prikupljanja glomaznog otpada na zahtjev,
* sprečavanje odbacivanja otpada i uklanjanje odbačenog otpada kroz donošenje posebnih mjera,
* stalna edukacija građana (kampanje, javne tribine, informativne publikacije, web);

Nadalje, Zakon propisuje i sljedeće naknade:

* naknada zbog blizine neusklađenog odlagalištavlasniku postojeće stambene građevine na udaljenosti do 500 metara (JLS donosi rješenje a plaća upravitelj neusklađenog odlagališta),
* naknada za odlaganje komunalnog otpada(ako je odložena veća količina otpada od propisane odlukom Ministarstva, FZOEU donosi rješenje, plaća upravitelj odlagališta),
* poticajna naknada za smanjenje količine miješanog komunalnog otpada (mjera kojom se potiče JLS na smanjenje količine miješanog komunalnog otpada), FZOEU donosi rješenje.
* namjenska naknada za gradnju građevina za gospodarenje komunalnim otpadom (JLS može donijeti odluku, a plaća korisnik usluge putem računa za javnu uslugu prikupljanja komunalnog otpada);

Pored svih obveza navedenih u Zakonu, RH ima značajne obveze u području gospodarenja otpadom iz članka 5. Pristupnog ugovora između RH i EU u kojem je definirano smanjenje ukupne količine otpada na odlagalištu (s konačnim ciljem prestanka odlaganja i uspostave centara za gospodarenje otpadom) te smanjenje odlaganja biorazgradivog otpada

1. **DOKUMENTI PROSTORNOG UREĐENJA** **GRADA IVANIĆ-GRADA**

Prostornim planom uređenja Grada Ivanić-Grada ucrtana je lokacija postojećeg odlagališta komunalnog otpada Tarno. U okviru postojećeg odlagališta planirana je i izgradnja reciklažnog dvorišta (temeljna ploha je izgrađena i izrađena potrebna dokumentacija), a pokraj postojećeg odlagališta Prostornim planom uređenja Grada, kao i Prostornim planom Zagrebačke županije ucrtana je lokacija Županijskog centra za gospodarenje otpadom.

Na svojoj 4. sjednici održanoj 19. rujna 2013. godine Gradsko vijeće Grada Ivanić-Grada donijelo je Odluku o prihvaćanju Sporazuma o uspostavi cjelovitog sustava gospodarenja otpadom, izgradnji i korištenju Županijskog centra za gospodarenje otpadom Zagrebačke županije.

Županijska skupština Zagrebačke županije je na svojoj 13.sjednici održanoj 24. rujna 2015. godine donijela Zaključak o promjeni koncepta gospodarenja otpadom na području Zagrebačke županije. Isključivi razlog za promjenu koncepta su Izmjene i dopune Plana gospodarenja otpadom Republike Hrvatske od 2007. – 2015.g. kojima je Centar za gospodarenje otpadom Zagrebačke županije „Tarno“ postao dijelom regionalnog koncepta za gospodarenje otpadom u RH. Tim izmjenama naložena je izrada zajedničke studije izvedivosti za zbrinjavanje otpada s područja Grada Zagreba, Zagrebačke županije i dijela Sisačko-moslavačke županije.

Stupanjem na snagu takvih Izmjena Plana gospodarenja otpadom RH Gradsko vijeće Grada Ivanić-Grada je donijelo Odluku o stavljanju van snage Odluke o prihvaćanju Sporazuma o uspostavi cjelovitog sustava gospodarenja otpadom, izgradnji i korištenju ŽCGO-a što znači da Zagrebačka županija više nema sklopljene sporazume sa svim jedinicama lokalne samouprave, a što je bio i još uvijek jest preduvjet za bilo kakve aktivnosti na realizaciji bilo kojeg CGO na području Grada Ivanić-Grada.

I sama Zagrebačka županija ne pristaje na takav regionalni koncept zbrinjavanja komunalnog otpada zajedno s Gradom Zagrebom i nije potpisala Sporazum o suradnji na izradi zajedničke studije izvedivosti za zbrinjavanje otpada Grada Zagreba, Zagrebačke županije i dijela Sisačko-moslavačke županije o čemu je donijet Zaključak na sjednici Županijske skupštine, te je predloženo Vladi RH da pokrene postupak izmjena i dopuna PGO RH na način da se odustane od koncepcije zbrinjavanja komunalnog otpada zajedno s Gradom Zagrebom. Uvjetno je ostala varijantna opcija zajedničkog zbrinjavanja otpada sa sjevernim dijelom Sisačko-moslavačke županije, a uvjetna je zato što je Grad Ivanić-Grad raskinuo Sporazum.

Prostornim planom određen je prostor postojeće građevine za zbrinjavanje komunalnog i inertnog otpada s područja Grada Ivanić-Grad. Proširenje postojećeg odlagališta komunalnog i inertnog otpada (postojeće površine cca 5,01 ha)  moguće je unutar površine planiranog županijskog centra za gospodarenje otpadom.

U daljnjem planskom periodu, predviđa se tehnička sanacija građevine za zbrinjavanje otpada u skladu sa uvjetima zakona i pravilnika koji reguliraju postupanje s otpadom.

Unutar ukupne površine postojeće građevine za zbrinjavanje otpada na lokalitetu Tarno utvrđene ovim Planom sa veličinom od cca 5,01 ha predviđena je i lokacija reciklažnog dvorišta te drugih pratećih sadržaja.



U svim naseljima predvidjet će se prostor za privremeno odlaganje kućnog otpada sa odgovarajućim kontejnerima za njegov prihvat. Navedeni prostor treba biti dostupan vozilima komunalnog poduzeća.



Planom je određena površina infrastrukturne namjene za županijski centar za gospodarenje otpadom uz postojeće odlagalište komunalnog i inertnog otpada koje se koristi do uspostave ŽCGO. Ukupna infrastrukturna površina za ŽCGO iznosi cca 43,17 ha od kojih 5,01 ha zauzima postojeće odlagalište otpada. Unutar ŽCGO planira se uređenje reciklažnog dvorišta. Uređenje prostora ŽCGO Tarno moguće je temeljem procjene utjecaja zahvata na okoliš.

Planom se određuje lokacija za uređenje reciklažnog dvorišta za građevinski otpad unutar izdvojene gospodarske zone obuhvaćene Urbanističkim planom uređenja UPU-3 uz slijedeće uvjete:

- reciklažno dvorište građevinskog otpada moguće je urediti unutar građevinskog područja gospodarske-proizvodne namjene (I1, I2),

* minimalna veličina građevne čestice se određuje elaboratom gospodarenja otpadom,
* ukupna tlocrtna zauzetost građevne čestice izgradnjom građevina može iznositi najviše 10%,
* ostali uvjeti gradnje (visina građevine, udaljenosti od ruba građevne čestice i slično) određeni su uvjetima gradnje građevina gospodarske i proizvodne namjene u članku 45. Plana,
* potrebno je primijeniti sve mjere zaštite okoliša sukladno posebnim propisima.



*Izvod\_(II. izmjene i dopune Prostornog plana uređenja Grada Ivanić-Grada) – građevinsko područje Lepšić, Opatinec, Tarno (1:5000)*

*Izvod\_(II. izmjene i dopune Prostornog plana uređenja Grada Ivanić-Grada) – karta\_korištenje i namjena površina (1:25000)*

Prostornim planom se zadržava postojeće (izgrađeno) mjesto za sakupljanje i obradu opasnog i neopasnog otpada unutar gospodarske-proizvodne zone Donji Šarampov uz obvezu primjene svih mjera zaštite okoliša (AEKS):

Vrste opasnog otpada kojima se gospodari na predmetnoj lokaciji određuju se u dozvoli za gospodarenje otpadom koju izdaje nadležno tijelo.

U vezi s lokacijom u vlasništvu tvrtke AEKS d.o.o. valja napomenuti da je u tijeku 2015. godine Upravni odjel za prostorno uređenje, gradnju i zaštitu okoliša Zagrebačke županije donio Rješenje o izvedenom stanju Klasa: UP/I-361-06/12-02/57, URBROJ: 238/1-18-06/1-15-26 od 23.07.2015. godine kojim su ozakonjene nezakonito rekonstruirane i izgrađene zgrade poslovne namjene (gospodarenje opasnim i neopasnim otpadom, skladištenje i proizvodnju biorazgradivih kemikalija I.,II. i III. skupine za kemijska čišćenja). No, i prije donošenja predmetnog Rješenja o izvedenom stanju, Ministarstvo zaštite okoliša i prirode je izdalo Dozvolu za gospodarenje otpadom KLASA: UP/I-351-02/13-11/109, URBROJ: 517-06-3-1-1-15-21 od 12.06.2015. godine kojom se dozvoljava na toj lokaciji i u tim nelegaliziranim objektima obavljanje djelatnosti sakupljanja, interventnog sakupljanja, druge obrade, oporabe i zbrinjavanja opasnog otpada. Dozvola za gospodarenje otpadom kojom se dozvoljava AEKS d.o.o. obavljanje djelatnosti sakupljanja, interventnog sakupljanja, skladištenja, druge obrade, oporabe i zbrinjavanja neopasnog otpada KLASA: UP/I-351-01/13-02/29, URBROJ: 238/1-18-02/2-15-17 donijeta je po Upravnom odjelu za prostorno uređenje, gradnju i zaštitu okoliša, Odsjek za zaštitu okoliša 17.09.2015.godine, nakon legalizacije objekata.

U razdoblju od 07. prosinca 2015. godine pa do 05. siječnja 2016. godine Ministarstvo zaštite okoliša i prirode je putem Upravnog odjela za prostorno uređenje, gradnju i zaštitu okoliša, Odsjek za zaštitu okoliša Zagrebačke županije provelo javnu raspravu o Studiji utjecaja na okoliš građevina za gospodarenje otpadom tvrtke AEKS d.o.o. obzirom da se planira izgradnja novih postrojenja za skladištenje, obradu, kondicioniranje, bioremedijaciju otpada (opasnog). Ministarstvo zaštite okoliša i prirode na prijedlog savjetodavnog Stručnog Povjerenstva dana 16. ožujka 2016. godine donijelo je rješenje kojim se:

„Namjeravani zahvat – građevina za gospodarenje otpadom tvrtke AEKS d.o.o. Ivanić-Grad, Zagrebačka županija, nositelja zahvata AEKS d.o.o., Omladinska 45, Ivanić-Grad, a temeljem Studije o utjecaju na okoliš koju je izradio ovlaštenik Fakultet kemijskog inženjerstva i tehnologije Sveučilišta u Zagrebu, u veljači 2015. i doradio u listopadu 2015. – prihvatljiv je za okoliš, uz primjenu zakonom propisanih i ovim rješenjem utvrđenih mjera zaštite okoliša i uz provedbu programa praćenja stanja okoliša.“

U Urbanističkom planu uređenja UPU 3 Zone gospodarske namjene na području Ivanić-Grad predviđena je lokacija za gospodarenje građevinskim otpadom.

**Sanacija odlagališta komunalnog otpada Tarno**

Odlagalište Tarno je odlagalište uređeno sukladno zakonskoj regulativi RH, a sanacija je izvršena putem Ugovora o sufinanciranju sklopljenom između Grada Ivanić-Grada i Fonda za zaštitu okoliša i energetsku učinkovitost 20. lipnja 2004.godine. Po tom osnovnom Ugovoru Fond je sanaciju sufinancirao sa 66,39% sredstava, o preostali iznos se putem Sporazuma Grada i općina Križ i Kloštar Ivanić dijelio na ove tri JLS u omjeru 50:30:20%. U sanaciju koja je dovršena početkom 2010. godine ukupno je utrošeno 8.113.127,80 kuna (od toga je FZOEU izvršio sufinanciranje iznosom od 5.386.305,55 kn). Zahvaljujući tome Tarno je odlagalište s izgrađenim slijedećim sustavima:

* nepropusnim temeljnim brtvenim sustavom, s visokim koeficijentom nepropusnosti, na koji se fazno odlaže otpad;
* nepropusnim sustavom za skupljanje procjednih voda iz tijela odloženog otpada;
* prekrivnim brtvenim sustavom, na dijelu odlagališta gdje je visina odloženog otpada sukladna projektiranoj visini i gdje se više ne odlaže otpad (plohe 1, 2, 3 i 4);
* sustavom za prihvat i odvodnju oborinskih voda;
* sustavom za sakupljanje i obradu odlagališnog plina prije njegovog puštanja u atmosferu;
* infrastrukturnim sustavima (vodoopskrba, električna energija, odvodnja, telekomunikacije, prometne i manipulativne površine);
* sustavom protupožarne zaštite uključivo hidrantsku mrežu;
* sustavom videonadzora;
* elektronskom kolnom vagom;
* sustavom hortikulturnog uređenja;
* opažačkim bušotinama (piezometrima) te uspostavljenim sustavom monitoringa kakvoće podzemnim i procjednih voda, zraka i odlagališnih plinova;
* ostalim objektima (plato za pranje kotača vozila, ograda, objekti za zaposlene i dr.).

Otpad se razastire i zbija buldožerom, a konačna zbijenost postiže se kompaktorom.

Svakodnevno se prati količina odloženog otpada.

Trenutno se komunalni otpad odlaže na plohu 5. Budući da preostali raspoloživi kapacitet na toj plohi nije dostatan za odlaganje do izgradnje Županijskog centra za gospodarenje otpadom Zagrebačke županije, predviđena je izgradnja dodatne plohe 6 unutar postojećih granica odlagališta. Sukladno Ugovoru s Fondom – Ugovor o korištenju sredstava Fonda za neposredno sudjelovanje Fonda u sufinanciranju troškova izrade projektne dokumentacije za projekt sanacije i rekonstrukcije odlagališta komunalnog otpada „Tarno“ te projektnom dokumentacijom i svim građevinskim dozvolama koje su ishođene do 31.12.2016. za izgradnju, neophodno je da se krene u izgradnju Plohe 6 na odlagalištu zbog manjka prostora za odlaganje komunalnog miješanog otpada na istome.

U početnoj je fazi izrada natječajne dokumentacije za izgradnju nove Plohe 6 prema glavnom projektu i građevinskoj dozvoli (za Etapu 1 Fazu 2)

Sufinanciranje izrade predmetne dokumentacije od strane Fonda obuhvaćala je slijedeće:

* idejni projekt s naglaskom na faznu izvedbu sanacije;

**ETAPA I.**

Etapa I obuhvaća sanaciju odlagališta s pripadajućom infrastrukturom neophodnom za rad odlagališta. Radovi unutar etape I. podijeljeni su u tri faze:

* **Faza 1**. - Glavni projekt za radove sanacije izvedene od 1990. do 2014.g. zbog naknadno izmijenjenih zakonskih propisa;
* **Faza 2.** - Glavni projekt za temeljni brtveni sloj nove plohe 6 uključivo sustav za sakupljanje i odvodnju procjednih voda;
* **Faza 3**. – Glavni projekt za izvođenje prekrivnog brtvenog sustava plohe 5. i 6. te sustav otplinjavanja plohe 5. i 6.

**ETAPA II.**

* **Faza 1**. – Glavni projekt za radove na reciklažnom dvorištu koji su izvedeni do danas, a koji uključuju asfaltiranu nenatkrivenu površinu te sustav odvodnje oborinskih voda s reciklažnog dvorišta
* **Faza 2.** – Glavni projekt za izgradnju nadstrešnice na reciklažnom dvorištu za smještaj dijela komunalne opreme, te opremanje reciklažnog dvorišta odgovarajućim kontejnerima spremištima i slično

Lokacijska dozvola za sanaciju odlagališta i izgradnju reciklažnog dvorišta ishođena je u prosincu 2015. godine, a temeljem toga izrađeni su :

- Etapa 2 (Faza 1). – Glavni projekt za radove na reciklažnom dvorištu koji su izvedeni do

danas, a koji uključuju asfaltiranu nenatkrivenu površinu te sustav odvodnje oborinskih

voda s reciklažnog dvorišta – izrađeno u siječnju 2016. godine

- Etapa 2 (Faza 2). - Glavni projekt za izgradnju nadstrešnice na reciklažnom dvorištu za

smještaj dijela komunalne opreme, te opremanje reciklažnog dvorišta odgovarajućim

kontejnerima spremištima i slično - izrađeno u siječnju 2016. godine

- Etapa 1 (Faza 3). – Glavni projekt za prekrivni brtveni sustav plohe 5 i 6 te sustav otplinjavanja plohe 5. i 6.

Na zahtjev Grada Ivanić-Grada FZOEU je za izradu projektne dokumentacije donio Odluku o sufinanciranju u 60%-tnom iznosu (vrijednost je 188.000,00 kn, FZOEU od toga 112.800,00 kn, a 75.200,00 kn dijele sve tri JLS u omjeru 50%:30%:20%). Grad Ivanić-Grad i FZOEU sklopili su Ugovor o korištenju sredstava Fonda u sufinanciranju troškova izrade projektne dokumentacije, a isto tako sklopljen je i Sporazum o sufinanciranju preostalog dijela troškova između tri JLS koje koriste odlagalište Tarno. Projektna dokumentacija je ishođena te je navedeno sufinanciranje privedeno kraju.

1. **PLAN GOSPODARENJA OTPADOM GRADA IVANIĆ-GRADA ZA RAZDOBLJE 2009. – 2017.GODINE**

Zakonom o otpadu (Narodne novine 178/04, 111/06, 60/08 i 87/09) koji je bio na snazi 2009.g. jedinicama lokalne samouprave propisana je obveza izrade planske dokumentacije gospodarenja otpadom u vidu donošenja planova gospodarenja otpadom i godišnjih izvješća o realizaciji planova..

Vezano uz planske dokumente iz područja gospodarenja otpadom, Grad Ivanić-Grad je u listopadu 2009. donio Plan gospodarenja otpadom za razdoblje od 2009. do 2017. godine. U Planu su pored definiranja tadašnjeg postojećeg stanja navedene i ciljevi u području gospodarenja otpadom, a to su:

* smanjivanje količina otpada koji nastaje,
* smanjivanje količina otpada koji se odlaže na odlagališta tijekom primarnog odvajanja korisnog otpada,
* smanjivanje udjela biorazgradivog otpada u odloženom komunalnom otpadu,
* smanjivanje negativnog utjecaja odloženog otpada na okoliš i ljudsko zdravlje,
* gospodarenje proizvedenim otpadom na principima održivog razvitka,
* energetsko iskorištavanje otpada za proizvodnju energije;

Plan definira aktivnosti i mjere za postizanje navedenih ciljeva, kao na primjer:

* edukacija i promocija životnih stilova koji teže smanjenju otpada (recikliranje, kompost, odvojeno sakupljanje i sl.),
* organizacija optimalne mreže reciklažnih dvorišta (primarna reciklaža, prihvat opasnih tvari) i zelenih otoka (kontejneri za papir, staklo, metal, plastiku),
* organizacija sustava za odvojeno sakupljanje organskog otpada (edukacija, kontejneri, mreža sakupljanja, promocija jednostavnih sustava za kompostiranje u domaćinstvima i sl.),
* edukacija vezana uz izdvajanje problematičnih tvari te uspostava sustava za izdvajanje problematičnih tvari na mjestima odlaganja i sakupljanja,
* mogućnosti odvajanja dijela otpada visoke energetske vrijednosti za obradu u budućem postrojenju za termičku obradu otpada na području Grada Zagreba,
* sanacije divljih odlagališta,
* razne promotivno-edukativno-informativne mjere;

PGO opisao je aktualno stanje sakupljanja, prijevoza i zbrinjavanja otpada: postojeće odlagalište komunalnog otpada Tarno; količine i svojstva otpada; koncept cjelovitog sustava gospodarenja otpadom i njegove osnove; procjena količina otpada do 2015.g.; mjere sprječavanja nastanka i mjere smanjivanja količina otpada; mjere za upravljanje i nadzor odlagališta; sanaciju odlagališta; mjere i praćenje stanja zaštite okoliša; sanaciju divljih odlagališta i drugo.

Planom gospodarenja otpadom Grada Ivanić-Grada predviđeno je uvođenje obračuna usluge odvoza otpada prema količini otpada. Grad Ivanić-Grad je među 20-tak gradova u RH gdje je provedena zakonska odrednica da se cijena komunalne usluge sakupljanja i odvoza otpada više ne obračunava prema površini prostora ili broju članova kućanstava, već prema količini otpada (volumenu posude).

Sukladno PGO akcije odvoza glomaznog otpada od građana organizirale su se do 31.12.2015.godine jednom godišnje i to na način sakupljanja glomaznog otpada sistemom od „vrata do vrata“, a tijekom 2016.g. Ivakop d.o.o. je organizirao odvoz glomaznog otpada po pozivu građana, sukladno zakonu o održivom gospodarenju otpadom te je akcija izvršena u razdoblju od kolovoza do listopada nakon zaprimljenih poziva građana.

# ANALIZA, OCJENA STANJA I POTREBA U GOSPODARENJU OTPADOM NA PODRUČJU GRADA IVANIĆ-GRADA, UKLJUČUJUĆI OSTVARIVANJE CILJEVA

# OPIS POSTOJEĆEG STANJA

Grad Ivanić-Grad čini jednu od osam funkcionalnih cjelina Zagrebačke županije koju karakterizira povoljan prostorni položaj unutar Županije s obzirom na blizinu prometnih i infrastrukturnih pravaca. Područje obuhvaća 19 naselja:

|  |  |
| --- | --- |
| Caginec, Deanovec, Derežani, Graberje Ivanićko, Greda Breška, Ivanić-Grad, Lijevi Dubrovčak, Opatinec, Posavski Bregi, Prečno, Prerovec, Šemovec Breški, Šumećani, Tarno, Topolje, Trebovec, Zaklepica, Zelina Breška. Prema posljednjem popisu stano-  vništva iz 2011. godine područje Grada Ivanić-Grada imalo je **14.544** stanovnika (4,5% ukupnog stanovništva županije), odnosno ukupno **4.983** kućanstva. Grad | C:\Users\bribic.GKG\Desktop\ivanić grad.jpg  **Slika 9.** Geografski položaj Grada  Ivanić-Grad |

je površine od 173,53 km2, a prosječna gustoća naseljenosti od 85 stanovnika/km2 je niža od gustoće naseljenosti na području županije (101,27 st/km2).

Kao sastavni dio Zagrebačke županije, svi planovi vezani uz razvoj i poboljšanje uvjeta života građana u Gradu usko su vezani s planovima županije, pa tako i planovi u području zaštite okoliša i gospodarenja otpadom.

Tijekom 2016. godine je u službenom Izvješću o provedbi spomenutog Plana zaključeno da se Plan provodi i realizira u planiranim rokovima te se pozitivno ocjenjuje.

Na osnovi iznijetih podataka u ovome Izvješću može se ocijeniti da se Plan gospodarenja otpadom Grada Ivanić-Grada u velikoj mjeri realizira u planiranim rokovima i putem planiranih mjera i ciljeva. U tom procesu pozitivnim je ocijenjeno slijedeće:

- da je u suradnji s FZOEU izrađena projektna dokumentacija za izgradnju plohe 6 na koju će se odlagati miješani komunalni otpad do izgradnje ŽCGO, te dovršenje sanacije odlagališta komunalnog otpada Tarno; U financijskom planu FZOEU za razdoblje od 2015. – 2017.g. uključene su sve faze izgradnje plohe 6 i dovršetka sanacije odlagališta te izgradnje reciklažnog dvorišta;

- postignut je trend smanjenja količina komunalnog otpada koje se odlažu na odlagalište komunalnog otpada Tarno kao jedan od najvažnijih ciljeva PGO-a;

- izrađen je Program odvojenog sakupljanja otpada sukladno Zakonu o održivom gospodarenju otpadom; Realizira se odvojeno prikupljanje pojedinih korisnih sastavnica otpada u kućanstvima i na zelenim otocima koje se predaju oporabiteljima;

- kontinuirano se saniraju divlje deponije koje nastaju na području Grada Ivanić-Grada;

- vrši se edukacija građana od najmlađih generacija pa nadalje o nužnosti odvojenog prikupljanja otpada na mjestu njegova nastanka i motivira ih se na odlaganje korisnih komponenata otpada što ima za posljedicu smanjenje troškova i količina otpada za zbrinjavanje;

- na odlagalištu Tarno kontinuirano se provodi nadzor nad zbrinjavanjem otpada, a svakodnevno se prati i količina odloženog otpada;

- na odlagalištu Tarno provode se sve potrebne mjere za smanjenje štetnih utjecaja odloženog otpada na okoliš (zaštita podzemnih voda, otplinjavanje odlagališta, sakupljanje procjednih voda i drugo);

- priprema se izgradnja reciklažnog dvorišta u okviru postojećeg odlagališta komunalnog otpada Tarno;

- priprema se raspisivanje natječaja za dodjelu koncesije za gospodarenje građevinskim otpadom na području Grada Ivanić-Grada.

Buduće planiranje u sektoru gospodarenja otpadom u Gradu Ivanić-Gradu mora biti usklađeno s Planom gospodarenja otpadom Zagrebačke županije (u daljnjem tekstu: Plan GO ZŽ), ali isto tako, sukladno Zakonu, JLS je dužna provoditi razne aktivnosti i mjere u cilju uspostave cjelovitog sustava gospodarenja otpadom na svom području..

U Planu su analizirani sadašnji tokovi otpada na području Zagrebačke županije te je definiran budući način sustava gospodarenja otpadom. Projekcije kretanja količina proizvedenog komunalnog otpada navode porast od 2,5% na godišnjem nivou.

Najznačajniji ciljevi Plana GO ZŽ su:

* uspostava jedinstvene organizacije gospodarenja otpadom na razini Zagrebačke županije,
* stalni razvoj sustava odvojenog skupljanja otpada,
* fazna izgradnja građevina za skladištenje, obradu i odlaganje otpada,
* sanacija postojećih službenih odlagališta otpada,
* sanacija nelegalnih odlagališta otpada,
* uspostava efikasnog nadzora nad sustavom gospodarenja otpadom;

U Planu GO ZŽ je definiran temelj uspostave sustava gospodarenja otpadom Zagrebačke županije kojeg čini Županijski centar za gospodarenje otpadom (u daljnjem tekstu: ŽCGO), a koji bi trebao biti smješten na lokaciji Tarno u Ivanić-Gradu.

Vozni park Ivakopa d.o.o. čine: 6 posebnih vozila za pražnjenje posuda i spremnika (tzv. smećari), 1 kamion kiper koji se koristi za sakupljanje otpadnog papira od građana, 2 podizača kontejnera, te 2 radna stroja na odlagalištu Tarno.

Miješani komunalni otpad odvozi se 1x tjedno, dok je odvoz odvojeno sakupljenog otpada 2x mjesečno. Ivakop ima ukupno oko 8.000 različitih spremnika postavljenih na području sve tri JLS za odlaganje raznih vrsta otpada.

*Odlagalište Tarno*

Komunalni otpad, kao i ostali sakupljeni neopasni otpad, odvozi se na odlagalište Tarno na kojem se uz prethodnu kontrolu i zbrinjava, odnosno konačno odlaže. Odlagalište komunalnog otpada Tarno nalazi se oko 4,5 km sjeverozapadno od centra Ivanić-Grada i nešto više od 500 m od najbliže naseljenih kuća u naselju Tarno. Odlagalište je ukupne površine od 50.139 m2, a za odlaganje komunalnog otpada s prostora ove tri JLS koristi se od 1990. godine kada započinje fazna izgradnja na današnjoj lokaciji uz urednu građevinsku dozvolu. Odlagalište Tarno je odlagalište uređeno sukladno zakonskoj regulativi RH te se svakodnevno prati vrsta i količina odloženog otpada. Tablica prikazuje osnovne značajke odlagališta Tarno.

Osnovne značajke odlagališta Tarno

|  |  |  |  |  |  |
| --- | --- | --- | --- | --- | --- |
| Naziv | Veličina (ha) | Maksimalni kapacitet odlaganja (t/g) | Vrste otpada (ključni brojevi) | Godišnje odlaganje (t/g) | Rok zatvaranja (g) |
| Odlagalište neopasnog otpada Tarno | 5,1 | 9.000 | 20 03 01,  20 03 07,  17 09 04,  15 01 03,  15 01 04,  10 01 01,  19 08 05; | 5.500 | 2018. |

Komunalni otpad na području Grada se od početka 2008. godine sakuplja putem tipiziranih posuda za otpad zapremine 80, 120 i 240 litara koje su građanima besplatno dodijeljene, te kontejnera zapremine 660 i 1.100 litara koje koriste pravne osobe i više-stambene zgrade. Pored navedenoga, za odlaganje otpada korisnicima su na raspolaganju i doplatne vrećice zapremine 80 i 120 litara.

Dodatno su pravnim osobama na raspolaganju i kontejneri zapremine 7m3 čiji se odvoz naplaćuje prema udaljenosti od odlagališta i broju odvoza, a povremeni najam kontejnera na zahtjev je dostupan i fizičkim osobama.

U 2016.-toj godini Zagrebačka županija sufinancirala je u iznosu od 271.114,30 kuna slijedeće projekte:

* nabavu opreme za zelene otoke na lokacijama 6 osnovnih škola (uključujući i područje općina Križ i Kloštar Ivanić),
* nabavu opreme za biootpad iz domaćinstva i vrta (kompostere),
* nabavu sustava elektronske evidencije pražnjenja posuda za komunalni otpad.

Započeto je čipiranje posuda za otpad tj. sustav elektronske evidencije pražnjenja posuda za komunalni otpad (RFID – UHF sustav) koje omogućava naplatu usluge sakupljanja i odvoza otpada prema volumenu i broju sakupljanja ili masi. Podaci o odvozu otpada se prenose u aplikaciji u realnom vremenu te im je moguće pristupiti s bilo koje lokacije u bilo kojem trenutku.

*Odvojeno sakupljeni korisni otpad*

Grad Ivanić-Grad od 2007.g. ima uveden sustav odvojenog sakupljanja korisnog otpada na zelenim otocima te konstantno usmjerava svoje aktivnosti k njegovom poboljšanju, a sve u cilju povećanja količina otpada i smanjenja odlaganja na odlagalištu.

Na području Grada se putem 19 zelenih otoka može odlagati korisni otpad: otpadni papir/karton, plastika, staklo, Al/Fe otpad. Otpad se odlaže u posebne spremnike za svaku pojedinu vrstu koje održava i prazni Unija Ivanić-Grad d.o.o. i predaje ga ovlaštenim oporabiteljima. U 2015. godini na lokaciji gradske tržnice u Ivanić-Gradu je, uz sufinanciranje FZOEU, izgrađen 20. zeleni otok opremljen polupodzemnim kontejnerima i to:

1. Molok kontejner, 5m3, za papir - komada 1
2. Molok kontejner, 3m3, za ambalažno staklo - komada 1
3. Molok kontejner, 5m3, za komunalni otpad - komada 1
4. Molok kontejner, 5m3, za PET - komada 1
5. Molok kontejner, 3m3, za metalni otpad - komada 1

Set polupodzemnih kontejnera koji se sastoji od tri spremnika, također je postavljen na lokaciji uz zgradu Komunalnog centra Ivanić-Grad d.o.o., tako da su na području Grada Ivanić-Grada sveukupno dva zelena otoka s ugrađenim polupodzemnim kontejnerima te je u planu još jedan.

Tablica prikazuje količine odvojeno sakupljenog otpada na zelenim otocima u razdoblju od 2013. do 2016. godine.

**Tablica**  Količine odvojeno sakupljenog otpada na zelenim otocima od 2013.- 2016.

|  |  |  |  |
| --- | --- | --- | --- |
| Vrsta otpada | Količine (t) | | |
|  | **2013.** | **2014.** | **2015. 2016.** |
| Papir | 15,2 | 15,2 | 18,7 30 |
| Plastika | 3,1 | 13,1 | 19,3 26 |
| Staklo | 45,7 | 125,0 | 127,1 10 |
| Al/Fe | 2,5 | 4,5 | 6,0 6,0 |
| Baterije | 0,5 | 0,6 |  |
| UKUPNO | **67,0** | **158,4** | **171,1 72,0** |

Ivakop d.o.o. je 01. veljače 2014. na području Grada započeo s odvojenim sakupljanjem otpadnog papira te plastične i metalne ambalaže. Građanima je pružena mogućnost odvajanja tih vrsta otpada u posebnim vrećicama, a odvoz je dva puta mjesečno.

U listopadu 2013. godine Ivakop.d.o.o. za komunalne djelatnosti izradio je Program odvojenog sakupljanja otpada koji, sukladno Zakonu o održivom gospodarenju otpadom (NN 94/13) predviđa aktivnosti usmjerene na povećanje odvojeno sakupljenih sastavnica komunalnog otpada na izvoru nastanka te osiguravaju nadzirano sakupljanje i oporabu korisnih sastavnica. Prema Zakonu JLS je na svome području dužna osigurati javnu uslugu prikupljanja miješanog komunalnog otpada i biorazgradivog otpada, kao i odvojeno prikupljanje otpadnog papira, metala, plastike i ostalih iskoristivih sastavnica komunalnog otpada.

Krajem 2013. godine Skupština društva Ivakop d.o.o. donijela je Opće uvjete usluge sakupljanja, odvoza i odlaganja komunalnog otpada. Tim je aktom uvedeno odvojeno sakupljanje papira i kartona, te plastične i limene ambalaže (koji zajedno čine preko 35% komunalnog otpada) u posebnim vrećama od PE folije koje su podijeljene kućanstvima. Tako prikupljene korisne sastavnice otpada predaju se ovlaštenom oporabitelju. Taj se sustav odvajanja u kućanstvima u tijeku 2014.godine doradio za višestambene zgrade pokraj kojih su postavljeni odgovarajući sabirnici za ove izdvojene sastavnice otpada. Sabirnici su nabavljeni uz sufinanciranje FZOEU.

Navedene mjere pridonijele su smanjenju mase miješanog komunalnog otpada i boljem iskorištavanju korisnih sastavnica otpada, a time su i realizirani neki od ciljeva uvođenja odvojenog prikupljanja otpada u domaćinstvima, smanjenja količine otpada koji se dolaže na odlagalište.

Organizirana je i edukacija građana putem adekvatnih pisanih materijala (brošura) podijeljenih kućanstvima i poslovnim subjektima, te studenata edukatora, plakata i reklamnih spotova u okviru radio-programa.

1. **PODACI O VRSTAMA I KOLIČINAMA PROIZVEDENOG OTPADA, ODVOJENO SAKUPLJENOG OTPADA, ODLAGANJU KOMUNALNOG I BIORAZGRADIVOG OTPADA TE OSTVARIVANJU CILJEVA NA PODRUČJU GRADA IVANIĆ-GRADA**

Vrste i količine proizvedenog otpada, odvojeno sakupljenog otpada i odlaganju komunalnog i biorazgradivog otpada detaljno su prikazane u narednoj tabeli.



Izvor: Ivakop d.o.o.

Ivakop d.o.o. provodi organizirano prikupljanje miješanog komunalnog otpada, te odvojeno sakupljanje papirnog otpada i otpadne plastike na području Grada Ivanić-Grada.Skupljanje i odvoz komunalnog otpada obavlja se prema utvrđenom rasporedu koji je javno dostupan, a komunalni se otpad odvozi jednom tjedno, dok se odvojene sastavnice u domaćinstvima odvoze dva puta mjesečno.. Skupljanje i prijevoz komunalnog otpada se obavlja specijalnim vozilima – kamionima smećarima tipa Variopres, dva mala kamiona smećara specijalne namjene za teško dostupna područja te dva kamiona za odvoz kontejnera. Podaci iz tabele: izvor Ivakop d.o.o.



Izvor: Ivakop d.o.o.

1. **PODACI O POSTOJEĆIM I PLANIRANIM GRAĐEVINAMA I UREĐAJIMA ZA GOSPODARENJE OTPADOM TE STATUS SANACIJE NEUSKLAĐENIH ODLAGALIŠTA I LOKACIJA ONEČIŠĆENIH OTPADOM**

Za postojeće odlagalište komunalnog otpada Tarno podaci su dati u poglavlju 2. i 5. ovog Izvješća. Za predmetno odlagalište predstoji izgradnja plohe 6 za odlaganje komunalnog otpada do izgradnje ŽCGO, te sanacija plohe 5 i 6 i konačno zatvaranje odlagališta što je također opisano u poglavlju 2.

Planira se:

* Izgradnja reciklažnog dvorišta u okviru postojećeg odlagališta komunalnog otpada Tarno uz sufinanciranje FZOEU (ishođena projektna dokumentacija te potrebne dozvole);

U reciklažnom dvorištu prikupljat će se sve sastavnice komunalnog otpada s područja Grada. Reciklažno dvorište bit će opremljeno osnovnom infrastrukturom te dovoljnim brojem spremnika za prikupljanje svih sastavnica otpada.

U ovoj fazi za reciklažno dvorište je izrađen idejni projekt (u okviru cjelokupnog projekta dovršenja sanacije odlagališta Tarno), ishođena je lokacijska dozvola, glavni projekti (Faza 1. i Faza 2.) za izgradnju i opremanje reciklažnog dvorišta, ishođena građevinska dozvola te slijedi izgradnja tj.opremanje reciklažnog dvorišta koje bi trebalo biti dovršeno tijekom 2017. godine.

* U 2017. godini se planira nabava 1000 komada kompostera za odvajanje biorazgradivog otpada u domaćinstvima (uz sufinanciranje Zagrebačke županije);
* Nabava 5 polupodzemnih kontejnera MOLOK (uz sufinanciranje Zagrebačke županije)
* Dovršetak čipiranja posuda za komunalni otpad
* Davanje u koncesiju poslova gospodarenja građevinskim otpadom privatnom poduzetništvu.

1. **PODACI O LOKACIJAMA ODBAČENOG OTPADA I NJIHOVOM UKLANJANJU**

Kontinuirano se provodila i sanacija divljih deponija na području Grada Ivanić-Grada kao također jedna od mjera navedena u PGO. 2016. godine akcija Zelena čistka udružila je mnogo volontera u zajedničkom uklanjanju otpada na području Grada Ivanić-Grada, te se očistilo niz lokacija u Gradu, od centra grada, okoliša škola, parkova i šuma. Zelena čistka – zajednička jednodnevna akcija dio je globalnog pokreta Let’s do it! i godišnjih akcija World Cleanup (Očistimo svijet), koja okuplja aktivne građane i organizacije u najvećem volonterskom projektu u povijesti čovječanstva. Najvažniji ciljevi ove akcije su osvještavanje o važnosti primarnog odvajanja otpada, očistiti ilegalno odložen otpad u cijeloj Hrvatskoj, podignuti razinu svijesti o stvaranju i odlaganju otpada, te važnosti očuvanja okoliša, prirode i planete Zemlje te utjecati na promjenu vrste i/ili količine materijala koji se koriste za ambalažu u proizvodnji i uslugama.

Među prijavljenim volonterima nalaze se dječji vrtići, osnovne i srednja škola, kulturno umjetnička društva, mjesni odbori, dobrovoljna vatrogasna društva, vatrogasna postrojba Grada te druge gradske udruge. Za čišćenje su osigurane vreće, rukavice, te vrtićima i školama cvijeće za uređivanje okoliša.

Lokacije čišćenja u sklopu Zelene čistke:

1) Cesta od Graberja Ivanićkog prema Petici (komunalni otpad);

2) Čišćenje prostora oko društvenog dom, spremišta DVD-a, zgrade stare škole i igrališta, te prostora uz nasip rijeke Save prema Dugom Selu i prema Sisku;

3) Okoliš društvenog doma Donji Šarampov;

4) Centar naselja Deanovec;

5) Korito rijeke Lonje;  
6) Kućica Crvenog Križa;  
7) Okoliš škola Stjepana Basaričeka i Đure Deželića u Ivanić-Gradu, te Josipa Badalića u Graberju Ivanićkom;  
  
Ostale lokacije čišćenja u 2016. godini:

TREBOVEC – odvojak Dugoselske ulice – uklanjanje odbačenog otpada – 20-ak vreće sa komunalnim otpadom.

IVANIĆ-GRAD – Državna cesta D43, parkiralište „car pooling“ – uklanjanje odbačenog otpada – 3 vreće sa komunalnim otpadom te ostali otpad.

IVANIĆ-GRAD - Naftaška ulica – na kraju ulice kod skretanja za Pročistač potrebno je ukloniti odbačeni otpad

IVANIĆ-GRAD – Žutička ulica – odvojak lijevo prema bušotini (prije nadvožnjaka), uklanjanje odbačenog otpada.

BREŠKA GREDA – spojna cesta Breška Greda - Opatinec – kod nadvožnjaka – čišćenje odbačenog otpada.

POSAVSKI BREGI – Ulica Gorenci – nastavak od Ulice Polaki – kod postojeće šume i kanala – čišćenje odbačenog otpada – prijava Prutki.

IVANIĆ-GRAD – Vučakovečka ulica – uklanjanje odbačenog otpada na djelu kč.br:3527/1 k.o. Ivanić-Grad ( RH )

1. **MJERE POTREBNE ZA OSTVARENJE CILJEVA SMANJIVANJA ILI SPRJEČAVANJA NASTANKA OTPADA, UKLJUČUJUĆI IZOBRAZNO-INFORMATIVNE AKTIVNOSTI I AKCIJE PRIKUPLJANJA OTPADA**

Grad Ivanić-Grad i Ivakop d.o.o. će kroz predloženi poboljšani sustav imati za glavni cilj povećanje količina odvojeno sakupljenog otpada te smanjenje ukupne količine otpada koji se odlaže. Zadani cilj postići će se nizom predloženih aktivnosti i mjera kojima je nositelj Grad Ivanić-Grad i Ivakop d.o.o.. Aktivnosti i mjere definirane su na način da ne budu održive samo s ekološkog već i s ekonomskog aspekta, tj. da ne narušavaju financijsko poslovanje Grada i Ivakopa d.o.o.. Izrazito je bitno i da kod poboljšanja sustava u kojem se otpad odvojeno sakuplja veliku važnost ima očuvanje njegovih vrijednih svojstava u cilju lakše obrade i što kvalitetnijeg plasiranja na tržište. Isto tako, kod izrade predloženih aktivnosti i mjera uzimale su se, osim zakonskih obveza, i realne mogućnosti i ograničenja za njihovo provođenje.

Sukladno opisanim ciljevima i predloženom sustavu gospodarenja komunalnim otpadom, aktivnosti i mjere koje su Grad Ivanić-Grad i Ivakop d.o.o. proveli u 2016.g. su:

* U cilju smanjenja količina otpada koji se odlaže na odlagalište otpada, u 2016. godini organizirano je odvojeno sakupljanje korisnih sastavnica otpada na mjestu nastanka, od građana, u domaćinstvima. Pored ostalog komunalnog otpada, od građana se odvojeno sakuplja otpadni papir, plastični otpad i metalna ambalaža i to putem posebnih vreća koje se građanima dodjeljuju bez dodatne naknade;
* Tijekom dugoročne kampanje „Kompostiranje u vlastitom vrtu” i podijeljeno je 400 kom kompostera. To je kontinuirani projekt koji je započet u 2015.g. te nastavljen i dalje. Cilj je smanjiti udio biorazgradive komponente otpada u ukupnom otpadu koji se odlaže na odlagalištu u Tarnom. Nabavu kompostera je sufinancirala Zagrebačka Županija s 80%-tnim učešćem.
* Nabavljeni su spremnici za odvojeno prikupljanje komunalnog otpada za višestambene zgrade kojima je dorađen odvojeni sustav prikupljanja otpada u domaćinstvima;
* Isporučeno je Osnovnim školama s područja sve 3 JLS komplete komunalne opreme kako bi im ustrojili jedinstvene eko-otoke. Projekt je sufinancirala Zagrebačka Županija s 80%-tnim učešćem. Kontinuirano se održavaju edukacije na temu „Odvajanje otpada” u svih 6 osnovnih škola na našem području za 4. i 6.razrede, što djeca jako dobro prihvaćaju i dokazano brzo uče da nije sve smeće i da se dobar dio otpada može vratiti u ponovno korištenje te da se može zbrinuti na ekološki i čovjeku prihvatljiv način;
* Ugradnja sustava za elektronsku evidenciju pražnjenja kanti, tzv.„sustav za čipiranje kanti” koji omogućuje dokaz da je Ivakop izvršio svoju uslugu. Sustav je sufinanciran sredstvima Zagrebačke županije u iznosu od 80% vrijednosti iste, a cilj mu je prvenstveno dokaz da je usluga izvršena (prema ZOOGO) kao i efikasnost izvršenja usluge.
* Poboljšan je način odvoza i održavanje zelenih otoka na području Grada Ivanić-Grada. Broj zelenih otoka povećan je na 21.
* Instaliranje jednog seta polupodzemnih spremnika kod zgrade Komunalnog centra koji omogućuju da otpad ne zagađuje okolinu niti širi neugodne mirise, a zbog velike zapremine prihvaća veće količine papirnatog, plastičnog i mješanog komunalnog otpada.
* Suradnja Grada Ivanić Grada sa SŠ Ivan Švear i Ivakopom na projektu izrade koševa za otpatke koje su izradili učenici strukovnog odjeljenja (ind.tehničari) za potrebe Grada Ivanić Grada. Grad je financirao projekt u iznosu od 15 tis.kn. Ovim projektom su isporučena 4 koša za MO Gornji Šarampov.
* Pokrenut je projekt „Burza igračaka” koji je prezentiran na „Festivalu igračaka” u Ivanić Gradu. Projekt je započeo s kampanjom „Zamjeni za igru”, a realiziran je u suradnji s udrugom „Mali princ” (Udruga roditelja djece i osoba s invaliditetom ). Cilj kampanje je osvijestiti da igračke nisu otpad-smeće nego se mogu razmjenjivati, donirati onima koji nemaju. Kampanja je imala uz edukativni i humanitarni karakter jer su sakupljene igračke donirane udruzi „Mali princ”.
* Samom početku odvojenog sakupljanja otpadnog papira te plastične i metalneambalaže prethodila je edukativno informativna akcija.
* Na lokalnoj radio postaji organizirane su tematske emisije vezane uz problematiku gospodarenja otpadom sa kompetentnim gostima za svako tematsko područje. Tako je u 2016.godini organizirano ukupno 4 tematske radio emisije.
* Sve navedene publikacije, kao i ostale korisne informacije o pravilnom

postupanju s otpadom korisnicima su dostupne i na web stranici društva Ivakop d.o.o. ([www.ivakop.hr](http://www.ivakop.hr)).

**TROŠAK PRIMARNE SELEKCIJE OTPADA U 2016. NA PODRUČJU GRADA IVANIĆ GRADA**

|  |  |  |  |
| --- | --- | --- | --- |
| **RED.BR.** | **VRSTA TROŠKA** | **IZNOS (neto)** | **IZVORI SREDSTAVA** |
| 1 | OPREMA (a+b) | 117.333,70 | ZAGREBAČKA ŽUPANIJA 80%; JLS 20% |
| 1.a | KOMPOSTERI | 59.400,00 |  |
| 1.b | OSTALO (KANTE) | 57.933,70 |  |
| 2 | OPORABITELJ (preuzimatelj otpadne plastike i papira) | 99.053,20 | VLASTITA - IVAKOP 100% |
| 3 | PVC VREĆICE ZA PAPIR I PLASTIKU | 204.613,40 | VLASTITA - IVAKOP 100% |
| 4 | GORIVO - POVEĆANI TROŠAK | 52.699,82 | VLASTITA - IVAKOP 100% |
| 5 | TROŠAK PLAĆE DODATNOG RADNIKA (zaposlen tijekom 2014.) | 79.830,28 | VLASTITA - IVAKOP 100% |
| 5 | USLUGA PODJELE VREĆA ZA ODVAJANJE OTPADA KORISNICIMA (UGOVI O DJELU) | 83.887,80 | VLASTITA - IVAKOP 100% |
| 7 | TROŠAK PROPAGANDNIH MATERIJALA | 34.687,00 | IVAKOP; SPONZORI; GOZŽ |
| **8** | **UKUPAN TROŠAK DO 31.12.2015.** | **672.105,20** |  |
| 9 | PDV25% | 168.026,30 |  |
| 10 | BRUTO IZNOS | 840.131,50 |  |
| **11\*** | **UDIO GRADA IVANIĆ GRADA (50%) U TROŠKOVIMA** | **336.052,60** |  |

\* *Iznos predstavlja participaciju Grada Ivanić-Grada u ukupno navedenim troškovima, ne misli se na cash flow koji Grad Ivanić-Grad mora predvidjeti u svojem Proračunu za aktivnosti nabave Ivakop-a d.o.o.*

*Izvor podataka: Ivakop d.o.o.*

1. **OPĆE MJERE ZA GOSPODARENJE OTPADOM, OPASNIM OTPADOM I POSEBNIM KATEGORIJAMA OTPADA**

Opće mjere za gospodarenje otpadom provedene u 2016. godini navedene su u prethodnoj točki ovog Izvješća.

*Posebne kategorije otpada*

Ivakop d.o.o. na platou odlagališta odvaja električni i elektronički otpad, metalni otpad i gume, te ga predaje ovlaštenim sakupljačima na obradu.

*Glomazni otpad*

Ivakop sakuplja i odvozi glomazni otpad iz kućanstava na području Grada Ivanić-Grada, a učestalost odvoza je 1x godišnje. Putem organiziranih akcija odvoza glomaznog otpada obavještavaju se korisnici o vremenu i lokacijama odvoza. Prilikom sakupljanja glomaznog otpada na lokaciji se izdvaja metalni otpad, otpadna električna i elektronička oprema (hladnjaci, štednjaci, peći, TV i Hi–Fi oprema i dr.) i otpadne auto-gume. Iskoristivi otpad predaje se na daljnje zbrinjavanje ovlaštenim tvrtkama, a preostali sakupljeni glomazni otpad odvozi se na odlagalište otpada Tarno.

Količine odvojeno skupljenog glomaznog otpada

|  |  |  |  |
| --- | --- | --- | --- |
| GLOMAZNI OTPAD | | | |
|  | **2013.** | **2014.** | **2015. 2016.** |
| Količine (t/god) | 67,99 | 66,01 | 60,99 59,61 |

Izvor podataka: Ivakop d.o.o.

*Proizvodni otpad*

Proizvodni otpad s područja Grada odlaže se na odlagalištu, a sam proces je strogo definiran i kontroliran. Uz prateći list za neopasni/inertni otpad mora se i dostaviti osnovna karakterizacija te fizikalno–kemijska analiza otpada koji se namjerava odložiti. Ivakop kao ovlašteni skupljač zbrinjava na odlagalištu dvije vrste neopasnog proizvodnog otpada:

* pepeo i šljaka,
* plastika – otpad od mehaničkog oblikovanja.

*Građevni otpad*

Građevni otpad je prema Zakonu otpad koji je nastao prilikom gradnje građevina, rekonstrukcije, uklanjanja i održavanja postojećih građevina te otpad nastao od iskopanog materijala i ne može se bez prethodne oporabe koristiti za građenje, a spada u posebne kategorije otpada. RH dužna je osigurati minimalno 70% recikliranja građevnog otpada do 1. siječnja 2020. godine. Gospodarenje ovom vrstom otpada definirano je Pravilnikom o gospodarenju građevnim otpadom (NN 38/08).

Građevni otpad sastoji se većinom od otpadnom materijala kao što je šuta, cigle, crjepovi, zemlje od iskopa ili materijal prilikom obnove i rekonstrukcije prometnica te se mora odlagati na lokacijama predviđenim za tu namjenu. Usitnjeni građevini otpad moguće je koristiti kao inertni materijal u svrhe nasipavanja ili kao sirovina za proizvodnju novog građevnog materijala.

Gospodarenje građevnim otpadom Grad Ivanić-Grad će riješiti dodjelom koncesije privatnom poduzeću registriranom i ovlaštenom za predmetnu djelatnost.

*Otpad s divljih odlagališta*

Divlja odlagališta su odlagališta na koje netko odlaže otpad na nekontroliran način te je kao takvo društveno neprihvatljivo. Na području Grada Ivanić-Grada postoji nekoliko divljih odlagališta na kojima se bez nadzora odlaže otpad. Takav način odlaganja otpada strogo je zabranjen jer dovodi do onečišćenja tla i voda, a ponekad se javljaju i požari. JLS je dužna, prema Zakonu, osigurati uklanjanje i zbrinjavanje otpada kojeg je nepoznata osoba odložila.

Kontinuirano se provodila sanacija divljih deponija na području Grada Ivanić-Grada kao također jedna od mjera navedena u PGO. U 2016. godini organizirana je akcija pod nazivom „Zelena čistka“, a opisana je u poglavlju 8.

1. **MJERE PRIKUPLJANJA MIJEŠANOG KOMUNALNOG OTPADA I BIORAZGRADIVOG KOMUNALNOG OTPADA, TE MJERE ODVOJENOG PRIKUPLJANJA OTPADNOG PAPIRA, METALA, STAKLA I PLASTIKE TE KRUPNOG (GLOMAZNOG) KOMUNALNOG OTPADA,**

Poslove javne usluge prikupljanja miješanog komunalnog i biorazgradivog komunalnog

otpada na području Grada Ivanić-Grada vrši Ivakop d.o.o. za komunalne djelatnosti.

U skladu s tim, komunalno društvo Ivakop d.o.o. na području Grada Ivanić-Grada organizirano i u skladu s rasporedom dostupnim korisnicima prikuplja miješani komunalni otpad, otpadni papir te plastiku i metalnu ambalažu.

Također, odvoz krupnog (glomaznog) otpada u 2016. godini organiziran je putem akcije koja je na području Grada Ivanić-Grada provođena tijekom kolovoza i rujna 2016. godine i kojom su obuhvaćena sva domaćinstva na području Grada.

Sav sakupljeni komunalni otpad kao i ostali sakupljeni neopasni otpad, odvozi se na

odlagalište neopasnog otpada Tarno gdje se otpad, uz prethodnu kontrolu, zbrinjava, odnosno, konačno odlaže.

Građanima je na području Grada Ivanić-Grada također osigurano ukupno 21 zelenih otoka, putem kojih mogu odvojeno odlagati otpadni papir, staklenu, metalnu i PET ambalažu.

Smanjenje biorazgradivog dijela komunalnog otpada koji se trenutačno odlaže na odlagalište komunalnog otoppada zasigurno je jedan od prioriteta. Kuhinjski i sličan biootpad najzastupljenija je vrsta biorazgradivog dijela komunalnog otpada.

Tijekom 2016. godine u okviru kampanje „Kompostiranje u vlastitom vrtu“ građanima je podijeljeno 300 komada kompostera, a kampanja se planira provoditi i u 2017.godini nabavom 1000 komada kompostera.

U biootpad koji se proizvodi u kućanstvima, a pogodan je za kompostiranje spada :

* kuhinjski otpad (voće i povrće, kruh, ljuske od jaja, talog kave i čaja, i slično).
* vrtni i zeleni otpad (lišće i granje, trava i korov, slama i slično);

U kuhinjski i vrtni otpad koji nije pogodan za kompostiranje spada: meso, kosti, kuhani tekući ostaci hrane, velike količine novinskog papira, časopisi u boji i drugo.

PGO predviđa odvojeno sakupljanje biootpada putem posebnih spremnika (smeđi)od 80 ili 120l za svakog korisnika**.** Aktivnost je usmjerena na kućanstva i pravne osobe koje se nalaze na području Grada. Detaljna razrada aktivnosti definirati će točne infrastrukturne i operativne potrebe za provođenje usluge odvojenog sakupljanja biootpada.

Prikaz proizvođača biootpada na području Grada Ivanić-Grada

|  |  |
| --- | --- |
| KUĆANSTVA | PRAVNE OSOBE |
| * privatne kuće | * mali proizvođači   (vrtići, škole, institucije, tvrtke,hoteli, restorani) |
|  | * veliki proizvođači   (trgovački centri, prehrambena industrija, velike tvrtke i sl.) |

*Kućanstva*

U privatnim kućama uglavnom se proizvodi kuhinjski i vrtni otpad (ostatci voća i povrća, trava te granje i lišće). Odlaganje biootpada planirano je u posudama od 80 ili 120l, a koje bi dobilo svako kućanstvo. Učestalost odvoza biti će minimalno 1x tjedno ili po potrebi češće.

*Pravne osobe*

U grupu malih proizvođača spadaju škole, vrtići, institucije, manje tvrtke, hoteli i objekti uslužne djelatnosti (restorani, zalogajnice i sl.). Proizvedeni biootpad bi se odlagao u posebnim posudama od 120 ili 240lit, a sakupljanje bi bilo min.1x tjedno ili po potrebi i češće. U grupu velikih proizvođača svrstani su trgovački centri, prehrambena industrija, velike tvrtke i sl. Proizvedeni biootpad odlagat će se u posebne spremnike od 240 ili 1.100 lit. Sakupljanje će biti min. 1x tjedno ili po pozivu.

Kvalitetu sakupljenog biootpada potrebno je kontinuirano pratiti i nadzirati jer o njoj ovisi način obrade, osobito paziti na udio nečistoća koji se nalazi u spremnicima za ovakvu vrstu otpada.

Sakupljeni biootpad iz Grada Ivanić-Grada potrebno je odvoziti na obradu u kompostanu gdje se aerobnom obradom proizvodi kompost. Implementaciju odvojenog sakupljanja biootpada potrebno je započeti postupno u narednom razdoblju s ciljem potpune uspostave do kraja 2017. godine.

U 2016. godini nabavljeno je 400 komada kompostera za odlaganje biorazgradivog otpada u domaćinstvima i provedena je edukacija građana o načinu kompostiranja. Tijekom 2017. godine planira se nabaviti još 1000 komada kompostera.

1. **POPIS PROJEKATA VAŽNIH ZA PROVEDBU ODREDBI PLANA, ORGANIZACIJSKI ASPEKTI, IZVORI I VISINA FINANCIJSKIH SREDSTAVA ZA PROVEDBU MJERA GOSPODARENJA OTPADOM REALIZIRANIH U 2016.G.**

|  |  |  |  |
| --- | --- | --- | --- |
| Redni broj | Naziv provedenog projekta | *Utrošena financijska sredstva* | *Izvor financijskih sredstava* |
| 1. | Izrada projektne dokumentacije za ishođenje ID građevinske dozvole i dovršetak sanacije odlagališta Tarno | 188.000,00 kn | FZOEU 60%, ostatak Grad Ivanić-Grad, Općina Križ i Općina Kloštar Ivanić u omjeru 50:30:20% |
| 2. | Nabava sustava elektronske evidencije pražnjenja posuda za kom. otpad,  Oprema za zelene otoke oš,  komposteri | 271.114,30 kn | Zagrebačka županija 80%, ostatak Grad Ivanić-Grad, Općina Križ i Općina Kloštar Ivanić u omjeru količine čipiranih posuda i broja kompostera |

1. **ROKOVI I NOSITELJI IZVRŠENJA PLANA**

|  |  |  |
| --- | --- | --- |
| Redni broj | Predviđeno PGO za 2016. g | Izvršeno  DA/NE/DJELOMIČNO |
| 1. | Prostornim planovima utvrđivati lokacije za građevine i postrojenja za gospodarenje otpadom . II. ID PPUG – lokacija ŽCGO i reciklažnog dvorišta | DA |
| 2. | Donositi planove gospodarenja otpadom, usklađene s državnim planom gospodarenja otpadom – izrađen je nacrt prijedloga novog PGO | DA |
| 3. | Organizirati prikupljanje i sigurno odlaganje (komunalnog) otpada u skladu sa standardima i planom gospodarenja otpadom grada – uvedeno 01.veljače 2014. | DA |
| 4. | Sustavno educirati i informirati lokalne upravne strukture i stanovništvo – putem brošure, letaka, info pulta, edukatora, radila itd. | DA |
| 5. | Omogućiti odvojeno prikupljanje sekundarnih sirovina i biootpada, te organizirati prijevoz do centara za gospodarenje otpadom – nije u potpunosti realizirano odvojeno prikupljanje biootpada | DJELOMIČNO |
| 6. | Dostavljati podatke u skladu s propisima | DA |
| 7. | Stimulirati kupovanje ekološki prihvatljivih  uređaja | DA |

1. **ZAKLJUČAK**

**Na osnovi iznijetih podataka u ovome Izvješću može se ocijeniti da se Plan gospodarenja otpadom Grada Ivanić-Grada u velikoj mjeri realizira u planiranim rokovima i putem planiranih mjera i ciljeva. U tom procesu posebno pozitivnim se može ocijeniti slijedeće:**

**- U suradnji s FZOEU završena je izrada projektne dokumentacije za izgradnju plohe 6 na koju će se odlagati miješani komunalni otpad do zatvaranja odlagališta, te dovršenje sanacije odlagališta komunalnog otpada Tarno; U financijskom planu FZOEU za razdoblje od 2015. – 2017.g. uključene su sve faze izgradnje plohe 6 i dovršetka sanacije odlagališta te izgradnje reciklažnog dvorišta;**

**- Postignut je trend smanjenja količina komunalnog otpada koje se odlažu na odlagalište komunalnog otpada Tarno kao jedan od najvažnijih ciljeva PGO-a (grafički prikaz kretanja količina):**

Sakupljene, odložene i predane količine neopasnog otpada s područja 3 JLS

*(Izvor: Ivakop, 2017.)*

Sakupljene količine papirnatog i plastičnog otpada s područja 3 JLS (u tonama)

*(Izvor: Ivakop, 2017.)*

**- Izrađen je Program odvojenog sakupljanja otpada sukladno Zakonu o održivom gospodarenju otpadom; Realizira se odvojeno prikupljanje pojedinih korisnih sastavnica otpada u kućanstvima i na zelenim otocima koje se predaju oporabiteljima;**

**- Kontinuirano se saniraju divlje deponije koje nastaju na području Grada Ivanić-Grada;**

**- Vrši se edukacija građana od najmlađih generacija pa nadalje o nužnosti odvojenog prikupljanja otpada na mjestu njegova nastanka i motivira ih se na odlaganje korisnih komponenata otpada što ima za posljedicu smanjenje troškova i količina otpada za zbrinjavanje;**

**- Na odlagalištu Tarno kontinuirano se provodi nadzor nad zbrinjavanjem otpada, a svakodnevno se prati i količina odloženog otpada;**

**- Na odlagalištu Tarno provode se sve potrebne mjere za smanjenje štetnih utjecaja odloženog otpada na okoliš (zaštita podzemnih voda, otplinjavanje odlagališta, sakupljanje procjednih voda i drugo);**

**- Priprema se izgradnja reciklažnog dvorišta u okviru postojećeg odlagališta komunalnog otpada Tarno; izrađen je idejni projekt, ishođena je lokacijska dozvola, te glavni projekti za izgradnju i opremanje reciklažnog dvorišta, ishođena je građevinska dozvole te slijedi izgradnja tj. opremanje reciklažnog dvorišta koje bi trebalo biti dovršeno tijekom 2017. godine.**

**Ishođena je Okolišna dozvola kao preduvjet za prolongat Dozvole za gospodarenjem otpadom koja se očekuje do kraja godine, nakon što društvo ishodi Uporabnu dozvolu za odlagalište.**

Gradonačelnik:

Javor Bojan Leš, dr.vet.med.